Predkladacia správa

Vláda SR uznesením č. 253 z 22. marca 2006 uložila ministrovi zahraničných vecí v spolupráci s ďalšími ministrami a predsedami príslušných úradov štátnej správy SR predložiť vláde SR materiál Komplexné zhodnotenie efektivity členstva SR v medzinárodných organizáciách a s ním spojených finančných aspektov do 31. marca 2010. Cieľom materiálu je zhodnotiť pôsobnosť Slovenskej republiky v medzinárodných organizáciách za obdobie rokov 2008 a 2009, poukázať na význam a opodstatnenosť členstva SR v medzinárodných organizáciách a zároveň poskytnúť súhrnnú informáciu o aktuálnom stave výdavkov zo štátneho rozpočtu spojených s členstvom SR v medzinárodných organizáciách.
 
Slovenská republika je členom, resp. zmluvnou stranou viac ako 90 medzinárodných medzivládnych organizácií, programov, fondov, dohovorov a konferencií. Zmyslom a poslaním členstva SR v medzinárodných organizáciách je efektívne presadzovanie jej záujmov v jednotlivých oblastiach ich činnosti.
 
Materiál sa svojím obsahom orientuje na medzivládne medzinárodné organizácie, do ktorých Slovenská republika pravidelne uhrádza členské, dobrovoľné a iné finančné príspevky. Vzhľadom na zvýšenie príspevkovej škály OSN pre Slovenskú republiku z 0,063 na 0,142 na nadchádzajúce trojročné obdobie, poukazuje na potrebu úpravy rozpočtových kapitol jednotlivých ministerstiev uhrádzajúcich príspevky do rozpočtu OSN a medzinárodných organizácií systému OSN. Materiál sa nezaoberá medzinárodnými organizáciami, v ktorých sú zastúpené slovenské mimovládne, profesijné, podnikateľské, záujmové organizácie a iné subjekty.
 
Materiál sa tiež nezaoberá finančnými aspektmi členstva SR v Európskej únii vzhľadom na osobitné postavenie a význam EÚ v kontexte zahraničnej politiky SR a vzhľadom na mechanizmy financovania jej aktivít, programov a inštitúcií. Nezaoberá sa ani oficiálnou bilaterálnou rozvojovou pomocou SR, keďže táto má svojím poslaním osobitný charakter.
 
Ministerstvo zahraničných vecí SR bude naďalej aktívne komunikovať s gestormi členstva SR v medzinárodných organizáciách za účelom ďalšieho zefektívnenia nášho členstva v medzinárodných organizáciách, zvyšovania zastúpenia slovenských občanov v aparátoch medzinárodných organizácií a odstránenia rezerv v miere zapojenia sa Slovenskej republiky do práce v jednotlivých medzinárodných organizáciách.
 
Materiál nebol predmetom medzirezortného pripomienkového konania, keďže je informatívneho charakteru. Po spracovaní bol zaslaný na posúdenie príslušným gestorom a ich pripomienky boli do dokumentu zapracované.
 
Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.